Ova long wan 1 000 pipol we oli stap long Olen Namba long end igo long wota sos, oli kat stat long las manis wan aid post blong olgeta.
Aid post ia, ol tsif mo pipol blong Olen, oli bin askem long praem minista, Charlot Salwai, minista blong edukesen mo semtaem MP blong Port Vila, Jean Pierre Nirua mo mea blong Port Vila, Ulrich Sumptoh.
Request blong ol tsif mo pipol blong Olen ia, oli bin mekem long taem blong wan seremoni blong kansela, Elison Tabi, hemi kam joenem RMC blong Praem Minista Salwai.
Oli talem se pipol blong Olen, oli rili fainem i hat blong kasem bus o taxi blong go long main hospital o long ol nara aid post spesiali long naet. Oli talem se aid post ia, bae hemi helpem olgeta blong oli save kasem tritmen long ples blong olgeta nomo. Oli talem se hemi rili hat blong ol mama taem we oli nidim blong go long hospital long nait o long taem we hemi ren.
Niu aid post ia, mea blong Port Vila, Mr Sumptoh, hemi ofisioli openem long 26 Okis mo givim nem blong hem, Faith Base Aid Post.
Taem we Gavman Website, hemi visitim Faith Base Aid Post ia long wik ia, hemi fainem se pipol blong Olen, oli rili glad long hem mo oli talem tankiu long gavman mo Port Vila Municipal Kansel from. Ino wan manis yet be smol aid post ia, hemi tritim ova long 100 pipol finis. Nes i talem se plande long olgeta, hemi ol pikinini. Nes i talem se hemia i ol smosmol sik we sapos ino bin kat aid post, ol parents, oli mas spendem moa long 300 vatu blong go kasem tritmen long Port Vila Central Hospital.
tpi_Latn tpi_Latn tpi_Latn tpi_Latn eng_Latn tpi_Latn